《寄宋子渊运使》
宋代·喻良能

对阁思槐市，成规愧奉常。
六年谈笑阻，千里梦魂长。
将漕衣仍绣，空餐鬓已苍。
何当奉犀麈，风月要平章。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。